নতুন ইনিংস খেলতে নামছেন আজহারউদ্দিন!

ওয়েব ডেস্ক: নতুন ইনিংস খেলতে নামছেন মহম্মদ আজহারউদ্দিন (Mohammad Azharuddin)। ভারতের জাতীয় ক্রিকেট দলের প্রাক্তন অধিনায়ককে তেলঙ্গানা বিধান পরিষদে (Telangana Assembly Council) মনোনীত করেছে কংগ্রেস (Congress)। রেবন্ত রেড্ডির (Revanth Reddy) মন্ত্রিসভায় স্থান পেতে চলেছেন আজহার। তাঁকে সামনে রেখে মাস্টারস্ট্রোক দিল দেশের প্রধান বিরোধী দল।

রাজনীতির ক্রিজে নতুন ইনিংস মহম্মদ আজহারউদ্দিনের। ভারতীয় ক্রিকেট দলের প্রাক্তন অধিনায়ককে কংগ্রেস তেলঙ্গানার বিধান পরিষদে মনোনীত করেছে। মুখ্যমন্ত্রী রেবন্ত রেড্ডির মন্ত্রিসভার সদস্যও হতে পারেন আজহার, এমনই জল্পনা তেলেঙ্গানায়। জাতীয় কংগ্রেস নতুন দায়িত্ব দেওয়ায় আপ্লুত আজহার। সোশাল মিডিয়ায় দলের সভাপতি মল্লিকার্জুন খাড়গে, সোনিয়া গান্ধী (Sonia Gandhi), রাহুল গান্ধী (Rahul Gandhi), প্রিয়াঙ্কা গান্ধী, কেসি বেণুগোপালকে ধন্যবাদ জানিয়েছেন।

আরও পড়ুন: জগদীপ ধনখড়ের ঠাঁই আপাতত ভাড়া-বাড়িতেই!

প্রাক্তন ভারত অধিনায়কের সঙ্গেই বিধান পরিষদে রাজ্যপালের কোটায় মনোনীত হয়েছেন অধ্যাপক এম কোদানদারামও। এর আগে আজহার লোকসভার কংগ্রেস সাংসদ ছিলেন। রাজনৈতিক মহলের অভিমত, আজহারকে বিধান পরিষদে নিয়ে যাওয়া কংগ্রেসের মাস্টারস্ট্রোক। প্রথমত, তেলঙ্গানার রেবন্ত রেড্ডির মন্ত্রিসভায় একজন মুসলিম মুখের প্রয়োজন ছিল। আজহার একদিকে মুসলিমদের প্রতিনিধি, অন্যদিকে গ্রেটার হায়দরাবাদেরও প্রতিনিধি। বর্তমানে ক্যাবিনেটে গ্রেটার হায়দরাবাদের কোনও প্রতিনিধি নেই। সেই অভাব পূরণ করবেন আজহার। বিধান পরিষদের সদস্য হওয়ার পর আগামী দিনে রাজ্যের সেবায় কাজ করবেন বলে প্রতিশ্রুতি দিয়েছেন উচ্ছ্বসিত আজহার।